text: «Цудоўная сямёрка» і… перамога.
  ПРАЙШОЎ турнір па валейболе сярод жаночых каманд на прызы Мядзельскага фізкультурна-аздараўленчага цэнтра. Удзельнічалі ў ім чатыры каманды.
  — Цікава было паглядзець, як развіваецца жаночы валейбол у раёне, бо падобных спаборніцтваў апошнім часам не было, — расказаў дырэктар ФАЦа Андрэй Русак. — Каманды гулялі па кругавой сістэме. Інтрыга захавалася да канца: усё вырашылася толькі ў апошняй гульні.
  Першае месца заняла каманда «Цудоўная сямёрка», за якую гулялі выпускніцы валейбольнай секцыі фізкультурна-аздараўленчага цэнтра, цяпер амаль усе ўжо студэнткі. Каманда выйграла ўсе гульні. Другое месца — за валейбалісткамі НДЦ «Зубраня». Замкнула тройку прызёраў каманда з вёскі Людвінова Вілейскага раёна.
  Самыя юныя, 15-ці гадовыя дзяўчаты з Мядзела занялі чацвёртае месца. Але пры гэтым яны «далі бой» сапернікам у кожным матчы.
  Прызёры атрымалі дыпломы і грашовыя прызы. Плануецца, што падобны турнір будуць праводзіць штогод.
  Хто хутчэйшы?
  Раённы лёгкаатлетычны крос адбыўся ў Мядзеле. У спаборніцтвах удзельнічалі 12 каманд устаноў адукацыі — усяго 84 школьнікі.
  У групе «А» перамагла каманда Мядзельская СШ №1 імя Уладзіміра Дубоўкі. Далей у тройцы прызёраў размясціліся бегуны з Нарацкай СШ №2 і гімназіі-інтэрната г. Мядзела.
  У групе «Б» не было роўных прадстаўнікам Будслаўскай СШ імя Паўліны Мядзёлкі. На другім месцы — Занарацкая СШ, на трэцім — Крывіцкі ВПК дзіцячы сад-сярэдняя школа. У групе «В» хутчэйшымі былі навучэнцы ўстановы адукцыі з Сырмежы, на другім месцы — прадстаўнікі Княгінінскай СШ.
  Школьнікі, якія занялі першыя месцы ў асабістым заліку, атрымалі грашовыя прэміі. А 3 мая зборная каманда раёна прыме ўдзел у абласным кросе, які адбудзецца ў Жодзіне.
  У мінулую пятніцу фінішаваў чэмпіянат раёна па міні-футболе. Упэўнена перамагла каманда РКП «Нарач». Як для яе склаўся турнір ды фінальны матч і як размеркаваліся прызавыя месцы, чытайце ў наступным нумары нашай газеты.